ΑΙΤΗΣΗ ΕΙΣΑΓΩΓΗΣ ΣΤΟ ΠΡΟΓΡΑΜΜΑ ΔΙΔΑΚΤΟΡΙΚΩΝ ΔΙΑΤΡΙΒΩΝ ΤΟΥ ΤΜΗΜΑΤΟΣ ΟΙΚΟΝΟΜΙΚΩΝ ΕΠΙΣΤΗΜΩΝ ΠΑΝΕΠΙΣΤΗΜΙΟΥ ΘΕΣΣΑΛΙΑΣ

Δικαίωμα υποβολής αίτησης για εκπόνηση διδακτορικής διατριβής στο Τμήμα Οικονομικών Επιστημών του Πανεπιστημίου Θεσσαλίας έχουν:

* Κάτοχοι Διπλώματος Μεταπτυχιακών Σπουδών (Δ.Μ.Σ.) Α.Ε.Ι. της ημεδαπής ή Κάτοχοι αναγνωρισμένου (από ΔΟΑΤΑΠ) τίτλου σπουδών μεταπτυχιακού επιπέδου ως ισότιμου της αλλοδαπής ή Κάτοχοι ενιαίου και αδιάσπαστου τίτλου σπουδών μεταπτυχιακού επιπέδου ο οποίος έχει αποκτηθεί μετά την επιτυχή ολοκλήρωση του πρώτου κύκλου σπουδών, που οργανώνεται σε τμήματα Α.Ε.Ι. και διαρκεί κατ’ ελάχιστον δέκα (10) ακαδημαϊκά εξάμηνα (υποχρεωτικά εξάμηνα για τη λήψη πτυχίου ή διπλώματος σύμφωνα με το πρόγραμμα σπουδών).
* Οι Έλληνες πτυχιούχοι πρέπει να γνωρίζουν επαρκώς τουλάχιστον την αγγλική, οι δε αλλοδαποί επαρκώς την ελληνική.

Οι ενδιαφερόμενοι υποψήφιοι/υποψήφιες πρέπει να υποβάλουν στη Γραμματεία του Τμήματος φάκελο με τα παρακάτω δικαιολογητικά:

* Αίτηση υποψηφιότητας, στην οποία αναγράφεται ο προτεινόμενος τίτλος Διδακτορικής Διατριβής, η γλώσσα εκπόνησης (ελληνική ή αγγλική) και ο προτεινόμενος επιβλέπων της διδακτορικής διατριβής, ο οποίος είναι μέλος Δ.Ε.Π. και ανήκει στη βαθμίδα του Καθηγητή ή του Αναπληρωτή καθηγητή ή του Επίκουρου καθηγητή του τμήματος.
* Αντίγραφα τίτλων προπτυχιακών και μεταπτυχιακών σπουδών. Αν οι τίτλοι σπουδών έχουν χορηγηθεί από A.E.I. του εξωτερικού, θα πρέπει να υποβληθούν και σχετικές βεβαιώσεις ισοτιμίας τους από το Δ.Ο.Α.Τ.Α.Π.
* Αντίγραφο αναλυτικής βαθμολογίας όλων των ετών των προπτυχιακών και μεταπτυχιακών σπουδών.
* Επάρκεια Αγγλικής γλώσσας που τεκμηριώνεται με σχετικό πιστοποιητικό αντίστοιχο τουλάχιστον με το Κρατικό Πιστοποιητικό Γλωσσομάθειας Επιπέδου Β2 ή άλλη βεβαίωση τεκμηρίωσης καλής γνώσης. Από την υποχρέωση αυτή εξαιρούνται οι κάτοχοι προπτυχιακού ή μεταπτυχιακού τίτλου σπουδών Πανεπιστημίου της αλλοδαπής στην αγγλική γλώσσα.
* Τουλάχιστον δύο (2) συστατικές επιστολές. Οι επιστολές πρέπει να υπογράφονται από μέλη Δ.Ε.Π. του εκπαιδευτικού ιδρύματος του υποψηφίου ή από μέλη Δ.Ε.Π. άλλων εκπαιδευτικών ιδρυμάτων που είναι εξοικειωμένα με την επιστημονική κατάρτιση του υποψηφίου. Σε περίπτωση υποψηφίων με σημαντική επαγγελματική εμπειρία, μπορούν να προσκομίσουν και επιστολές προερχόμενες από άτομα που τους έχουν επιβλέψει επαγγελματικά.
* Αναλυτικό βιογραφικό σημείωμα.
* Πρόταση έρευνας, η οποία θα πρέπει να περιλαμβάνει μία επαρκή περιγραφή της θεματικής περιοχής του θέματος, στόχο της επιδιωκόμενης ερευνητικής μελέτης, παρουσίαση και περιγραφή του γενικού επιστημονικού τομέα και του υπό εξέταση θέματος, προσδοκώμενη συνεισφορά στην προαγωγή της επιστημονικής γνώσης στο συγκεκριμένο θέμα, προσδιορισμό των σταδίων εκπόνησης της διδακτορικής διατριβής, αναμενόμενα αποτελέσματα ή κύριες θεματικές ενότητες καθώς και σχετικές βιβλιογραφικές αναφορές.

Επιπροσθέτως, στο φάκελο υποψηφιότητας μπορεί να συμπεριληφθεί οποιαδήποτε άλλη πληροφορία κρίνει ο υποψήφιος/ η υποψήφια ότι υποστηρίζει την αίτησή του/της.